Wil die ANC werklike versoening hê of kan hulle dit nie bekostig nie? | Maroela Media
Dr. Rina Venter, voormalige minister, skryf dat ons in 'n rondomtaliedebat is as dit oor versoening gaan omdat ons voorwaardes stel.
Ek kan talle voorbeelde noem van persone wat uitgereik het na die regering en die ANC sonder om enige voorwaardes te stel. Hulle is ontnugter deurdat hul voorstelle geen reaksie of waardering van die regering gekry het nie.
Heindrich Wyngaard, politieke kommentator, verwys na die Waarheid-en-versoeningskommissie en dat versoening nie bereik word nie. Wit mense moet opstaan en sê "Ons wil bou" in plaas van die regering te kritiseer, is sy advies.
Ek kan talle voorbeelde noem van wit mense wat die laaste twintig jaar opgestaan het en gesê het "ons wil bou" en só hul kundigheid en hulp aan, byvoorbeeld, sukkelende stadsrade aangebied het. Hul aanbod is van die hand gewys.
In ruil daarvoor het ons uitsprake van pres. Thabo Mbeki gekry dat wit mense spesiale setlaars in Suid-Afrika is. Dit beteken dat ons hier verduur word, maar eintlik nie hier hoort nie.
Pres. Jacob Zuma het verder gegaan. Volgens hom was hier vrede in Suidelike Afrika totdat die wit mense gearriveer het. Daarom skryf hy alle probleme, konflik en geweld aan die wit mense toe. Hierdie standpunt skreeu teen die historiese feite van hoe swart stamme mekaar oor dekades uitgemoor het.
Uit die toesprake van ANC-leiers die afgelope tien jaar en die dade van hul volgelinge blyk dit dat hulle nie in werklike versoening en die wegbeweeg van die verlede belang stel nie.
Omdat die ANC 'n politieke party is met wyd uiteenlopende denkrigtings. Binne die ANC kry jy vryemarkdenkers, oortuigde kommuniste, vakbondsosialiste, tradisionele denkers en Biko-swart-bewussyn-Pan-Afrikaniste – almal in een party. Die enigste sement wat hulle binne die ANC bymekaar hou, is apartheid en die onregte van die verlede.
Op Vrouedag word altyd net na die ANC se 1956 vroue-optog verwys asook die swaarkry van ANC-vroue in die verlede.
Meer as 6 000 Afrikaner-vroue het reeds in 1915 na die Uniegebou geloop en 'n petisie namens 40 000 vroue oorhandig. Die petisie het gevra vir die vrylating van, onder andere, generaal Christiaan De Wet, een van die helde van die Anglo-Boereoorlog.
In 1940, tydens die Tweede Wêreldoorlog, het altesaam 9 800 vroue na die Uniegebou geloop om 'n versoekskrif aan die eerste minister te oorhandig waarin vrede gevra is. Hierdie deel van die geskiedenis en die swaarkry van hierdie vroue bestaan nie vir die ANC-regering nie.
By Jeugdag word niks oor die huidige jeug se probleme en die toekoms gepraat nie. Alles handel oor die 1976 Soweto-opstande teen Afrikaans in skole. Die onregte wat in 1976 teen die swart skoliere gepleeg is en die polisie-optrede, word jaarliks net al hoe wreder oorgedra. Van die feite wat verswyg word, is dat ses van die sewe skole wat aanvanklik aan die protesoptog in Soweto deelgeneem het, geen vak in Afrikaans aangebied het nie – alles slegs in Engels. In die sewende skool is Afrikaans vir net een vak gebruik.
Malema en sy geslag is op hierdie eensydige propaganda, en nie op Mandela se versoeningsboodskappe nie, grootgemaak. Die gevolg is die kru rassisme, haat en onverdraagsaamheid wat ons so pas weer in die parlement gesien het. Rassisme wat argumenteer dat wit mense nie die reg het om in die wetgewer te praat nie.
Al hierdie aksies lei noodwendig tot 'n teenreaksie, waar wit mense na binne draai, minder versoenend uitreik en hul energie gebruik om hulself en hul kinders teen hierdie rasse-aanslae te beskerm.
Onthou – daar is geen manier hoe jy samewerking en goeie verhoudinge op mense kan afdwing nie. As dit nie 'n vrywillige proses van alle deelnemers is nie, slaag dit nie.
Hulle het lankal gewys hulle stel nie belang in versoenning nie – dit is tog duidelik.
Ek stel ook nie mer belang nie – veral nie na die plaasaanvalle wat so gerieflik misgekyk word nie. Ander dinge word ook misgekyk.
Klaar gepraat. Territoriale selfbeskikking, dis al.
Pieter PUK almamater baie dankie. Jy het dit nou in eenfoud Afrikaans gestel sodat ons dit ook weer maklik kan oordra.
FanTastiese artikel!! Ek stoor hom op my rekenaar vir toekomstige verwysing na…
Dankie Dr. Mulder
Versoening sal in hierdie land nooit gebeur nie. Die blankie word deur die politiek gesmee en deur hulle leiers harder en harder gelouter, al hierdie mooi getooide woorde het leeg geword vir ons, vertroue is daar ook nie meer nie en nog minder vooruitsigte van beterskap. Ons staan nou daar waar almal wat iets wil se mos n duistere motief het of iets soek. Al hierdie nuwe vakansie dae ken ek net so goed soos die nuwe landkaart, Bella Bella, Tlokwe, Mangaun, Ngwate? En Nkosi sekelele Afrika. Ons word uitgesluit en is nou vreemdelinge in n bekende plek en sing… Lees meer »